Forbas (Lapito sūnus)
Forbas (sen. gr. Φόρβας) – graikų mitologijos personažas, Lapito ir Orsinomės sūnus, Perifo brolis. Rodiečiai, vadovaudamiesi orakulu, pasikvietę Forbą į salą, kad šis išvaduotų ją nuo gyvačių, o paskui pagerbę kaip didvyrį. Dėl to Forbas pramintas Gyvatnešiu (Ophiuchus), anot kai kurių, buvęs perkeltas tarp žvaigždžių (taip tvirtina Higinas, anot kurio, Forbas buvęs Triopo ir Hiskilos sūnus). Pasak kitos tradicijos, Forbas iš Tesalijos atvykęs į Oleną, kur Elidės karalius Alektoras pasitelkęs Forbą kovoje su Pelopu, su Forbu jis dalijęsis savo karalystę. Forbas Alektorui atidavęs į žmonas savo dukterį Diogenėją, o pats vedęs Hirminę, Alektoro seserį. Su ja susilaukęs Augėjo ir Aktoro. Forbas apibūdinamas ir kaip drąsus boksininkas, drauge su flegiečiais jis apiplėšęs Delfų šventyklą. Apolonas Forbą nugalėjęs.